Mellem 9 og 12 måneder på sidelinjen. Det var beskeden til Andreas Holst, da resultaterne fra MR-scanning tikkede ind. Tilbage i februar blev 24-årige Holst alvorligt skadet i en kamp mod TTH Holstebro. Den efterfølgende MR-scanning viste, at han havde overrevet flere muskler i baglåret. Det er nu otte måneder siden, men den to meter høje venstre back glæder sig over, at comebacket nu er inden for rækkevidde. - Jeg kan godt mærke, at det begynder at krible lidt i fingrene. Jeg kan mærke, at det begynder at komme tættere på, når vi træner, siger Holst til TV 2 SPORT. Holst står noteret for mere end 200 mål i de to seneste sæsoner. Så det er ikke hvem som helst, de forsvarende mestre får tilbage. Har en force ved langskud TV 2 SPORTs håndboldekspert Daniel Svensson holder sig ikke tilbage med roserne til Holst. - Der er ingen tvivl om, at det ville være dødbringende at få en topspillende Andreas Holst ind til slutspillet. - Han har en force ved de her langskud, der gør, at han kan lave ekstremt lette mål for dem. Han kan være en afveksling for de mindre og hurtige spillere, så det er klart, at han vil få en stor effekt på Aalborg-holdet. Andreas Holst håber på at være tilbage inden jul, men fortæller også, at der også er en risiko, at det først bliver i det nye år. Han vil nemlig gerne være helt klar, før han vender tilbage på halgulvet. - Men skal også kunne bidrage med noget, når man kommer ind på banen. Det er jo klart, at de andre lige nu spiller fantastisk. Så os, der er skadet, skal jo kunne komme tilbage og bidrage med noget og lægge til det niveau, de spiller på lige nu. Kan bidrage med meget 109 mål i 23 kampe. Det havde Holst præsteret, inden skaden indtraf. Det er med andre ord en mand, der kan bidrage med meget. Men lige nu præsterer Aalborg, som forsvarende danske mestre og forsvarende pokalvindere bør gøre. Nemlig helt suverænt. Og det skaber en ambivalent følelse, forklarer Holst. - Det er lidt blandede følelser, at de spiller så godt og vinder det hele. Det kan give nogle svære dage, når man nu er så tæt på at komme tilbage på banen. Men nu hvor det begynder at nærme sig, så begynder det at krible. Onsdag aften vandt Aalborg nok en gang, da de på hjemmebane vandt 32-26 over Bjerringbro/Silkeborg. Nordjyderne topper derfor ligaen med 21 point efter 12 kampe.

Referat:
Han var topscorer i Aalborg, da han i starten af året blev alvorligt skadet. Nu nærmer Andreas Holst sig sit længe ventede comeback.